邵廷評供職未閲月乞爲淮南檢法官以歸賦長句見志次韻爲餞
作者：許及之
朝代：宋

paragraphs: 聖朝亦知賤士醜，尚許追隨牛馬走。
圄空幸免殫拙心，材散那能呈好手。
萬里來歸塵撲面，一夢驚回柳生肘。
同僚末至得斯人，眼底輪囷曾有否。
青雲直上氣如虹，要津立登槎犯斗。
惠文安得事仁堯，吏酷自應嗤小苟。
相從幾何突未黔，掉頭歸去依巖藪。
拄笏聊看罨畫山，岸巾且飲淮南酒。
夫君自是皎潔姿，不用滄浪濯纓垢。
正恐功名自逼人，更向王畿重結綬。